b'\n_START_ARTICLE_\nTongba\xc3\xafta\n_START_SECTION_\nCaracter\xc3\xadstiques\n_START_PARAGRAPH_\nLa tongba\xc3\xafta \xc3\xa9s un carbur de crom, de f\xc3\xb3rmula qu\xc3\xadmica Cr\xe2\x82\x83C\xe2\x82\x82, que va ser aprovada per l\'Associaci\xc3\xb3 Mineral\xc3\xb2gica Internacional l\'any 1982. Cristal\xc2\xb7litza en el sistema ortor\xc3\xb2mbic, formant cristalls prism\xc3\xa0tics pseudohexagonals, de fins a 0,3 mil\xc2\xb7l\xc3\xadmetres, que poden tenir terminacions en forma de punta de llan\xc3\xa7a. La seva duresa a l\'escala de Mohs \xc3\xa9s 8,5._NEWLINE_Segons la classificaci\xc3\xb3 de Nickel-Strunz, la tongba\xc3\xafta pertany a "01.BA - Carburs" juntament amb els seg\xc3\xbcents minerals: cohenita, haxonita, isovita, khamrabaevita, niobocarbur, tantalcarbur, qusongita i yarlongita.\n_START_SECTION_\nFormaci\xc3\xb3 i jaciments\n_START_PARAGRAPH_\nEs troba en roques ultram\xc3\xa0fiques. Sol trobar-se associada de molts altres minerals com: magnesiocromita, pentlandita, pirita, calcopirita, cubanita, magnetita, ilmenita, alta\xc3\xafta, violarita, awaru\xc3\xafta, bismutohauchecornita, plom, crom, or, coure, plat\xc3\xad o ferro, entre altres. Va ser descoberta l\'any 1982 a Liu, Tongbai (Henan, Rep\xc3\xbablica Popular de la Xina). Tamb\xc3\xa9 se n\'ha trobat al riu Is, al districte d\'Isovsky (R\xc3\xbassia).'